Diari Oficial de la Generalitat Valenciana


Sumari del DOGV 9767, del 16-01-2024 (2024/218)

RESOLUCIÓ de 8 de novembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte d'emmagatzematge i valorització de residus no perillosos, al camí Canyada Maquiva, 15-A, al terme municipal de la Pobla de Vallbona (València). Expedient: (2800312) 162/2022/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9767

Data del DOGV
:   16-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/218


Data del document
:   08-11-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 8 de novembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte d'emmagatzematge i valorització de residus no perillosos, al camí Canyada Maquiva, 15-A, al terme municipal de la Pobla de Vallbona (València). Expedient: (2800312) 162/2022/AIA. [2024/218]  
  
«Declaració d'impacte ambiental  
Expedient: (2800312) 162/2022/AIA.  
Títol: Emmagatzematge i valorització de residus no perillosos.  
Promotor: Recuperaciones Sánchez Lapuente, SL.   
Òrgan substantiu: Ajuntament de la Pobla de Vallbona.  
Ref. òrgan substantiu: 4645/2018/SIGA - 6161F/2022.  
Localització: camí Canyada Maquiva, 15-A, la Pobla de Vallbona (València).  
Descripció del projecte.  
L'empresa Recuperaciones Sánchez Lapuente, SL, promou una activitat d'emmagatzematge i valorització de residus no perillosos en el camí Canyada Maquiva, 15-A, de la Pobla de Vallbona (València).  
  
L'activitat es desenvoluparà en una parcel·la de 1.621 m², de referència cadastral 3494839FP4499G0813FV, que compta amb tots els serveis urbanístics. El promotor disposa d'una nau de 1.164 m² de superfície construïda i 1.113 m² de superfície útil, un pati davanter barrat de 107 m² i un pati posterior sense barrar de 160 m². En total es destinarà a l'activitat una superfície útil de 1.042,80 m².  
La nau és rectangular i d'una sola planta, amb estructura metàl·lica i coberta de dos vessants de fibrociment ondulat. Confronta amb naus industrials a dreta i esquerra i té façana al camí Canyada Maquiva i al camí del Safareig, i en este últim se situa el seu accés principal. El sòl de la nau és de paviment formigonat i el tancament exterior és de bloc de formigó de 20 x 20 x 40 cm.  
Dins de la nau se situen les àrees següents:  
- Zona de pesatge de 2,25 m².  
- Zona de pesatge de 48 m².  
- Zona de recepció i descàrrega de 21,80 m².  
- Zona de classificació de 30 m².  
- Zona de desmuntatge de 60 m².  
- Zona d'emmagatzematge de ferralla de 60 m².  
- Zona d'emmagatzematge de RAEE no perillosos de 20 m².  
- Zona d'emmagatzematge de residus plàstics i residus de paper i cartó de 32 m².  
La nau disposa, a més, d'una oficina i vestuaris-lavabos en planta baixa, i sobre estes dependències un entresolat amb una recepció i dos despatxos, als quals en principi no se'ls donarà utilitat.  
L'activitat donarà faena a tres persones i la duració de la jornada laboral serà de quaranta hores setmanals, de dilluns a divendres, durant 240 dies a l'any.  
En la planta es tractaran residus de diferents tipus: residus metàl·lics, vehicles al final de la seua vida útil que han sigut prèviament descontaminats, residus d'aparells elèctrics i electrònics no perillosos (RAEE), paper, cartó i plàstics. L'origen dels residus metàl·lics (ferralla), paper/cartó i plàstics serà domèstic, comercial i industrial. L'origen dels RAEE serà domèstic i el seu destí serà la instal·lació del gestor d'estos Lajo y Rodríguez, SA.  
S'inclou una relació amb els tipus de residus admissibles per a la seua gestió, juntament amb una estimació de la capacitat de tractament diari de cadascun d'ells (5 t/dia de residus metàl·lics, 20 t/dia de cartó/paper i plàstics i 10 t/dia de RAEE). Els residus a gestionar corresponen als següents codis LER: 020110, 100202, 100210, 100804, 101206, 120101, 120102, 120103, 120104, 120113, 120121, 150104, 160106 (únicament motocicletes), 160118, 170401, 170402, 170403, 170404, 170405, 170406, 170407, 170411, 191001, 191202, 191203, 200140, 030308, 070213, 150101, 160119, 160604, 160605, 170203, 191201, 191204, 200101, 200134, 200139, 160214, 160216 i 200136.  
  
Tots els residus seran sotmesos a les operacions de valorització codificades com a R1201 (Classificació de residus) i R13 (Emmagatzematge de residus) en l'annex II de la Llei 7/2022, de 8 d'abril, de residus i sòls contaminats per a una economia circular. Els residus metàl·lics (ferralla) i els vehicles al final de la seua vida útil que han sigut prèviament descontaminats seran sotmesos, a més, a l'operació codificada com a R1202 (Desmuntatge i separació dels diferents components dels residus, inclosa la retirada de substàncies perilloses).  
  
Les operacions que es duran a terme en la instal·lació són les següents:  
- Recepció de residus. Pesatge i inspecció visual de la càrrega.  
- Classificació dels residus de paper/cartó i plàstics i emmagatzematge en una zona habilitada i identificada per a este tipus de residus.  
  
- Classificació dels RAEE i emmagatzematge en una zona habilitada i identificada per a este tipus de residus.  
- Classificació dels residus metàl·lics (ferralla), desmuntatge i separació dels diferents components i emmagatzematge de les diferents fraccions en una zona habilitada i identificada per a este tipus de residus.  
  
Els residus tractats (ferralla, RAAE, paper/cartó i plàstics) seran apilats en zones d'emmagatzematge diferenciades i degudament senyalitzades dins de la nau, mitjançant big-bags, contenidors i GRG, fins que siguen retirats per un gestor autoritzat.  
La instal·lació disposa dels següents elements de treball:  
- Transpaleta elèctrica-manual.  
- Carretó elevador elèctric.  
- Bàscula digital fins a 3.000 kg.  
- Bàscula pont de 16 m i fins a 20.000 kg.  
- Compressor de calderí horitzontal de 5,5 CV.  
- Grup d'incendis.  
- Eines portàtils (trepant, fregadora, esmoladora, etc.).  
Tramitació administrativa  
En data 9 de setembre de 2022, l'Ajuntament de la Pobla de Vallbona (òrgan substantiu) va donar trasllat a este òrgan ambiental a la sol·licitud d'avaluació d'impacte ambiental ordinària del projecte. Esta s'acompanya de:  
- Sol·licitud del promotor.  
- Projecte tècnic.  
- Estudi d'impacte ambiental.  
- Resum no tècnic del projecte.  
- Estudi acústic.  
- Certificat de compatibilitat urbanística favorable.  
- Informe tècnic municipal.  
- Certificat de la publicació de l'anunci d'informació pública en el Diari Oficial de la Generalitat Valenciana i d'exposició al tauler d'edictes de l'Ajuntament.  
- Certificat de no presentació d'al·legacions durant el tràmit d'informació pública.  
D'acord amb el certificat remés, l'òrgan substantiu va realitzar la informació pública de l'expedient per un termini de 30 dies mitjançant anunci en el DOGV núm. 9305, pàg. 16850, de data 24.03.2022, sense que durant eixe període s'hi hagueren presentat al·legacions.  
Vistos els informes i la informació continguda en l'expedient, es considera que es disposa d'elements de judici suficients per a prosseguir amb la tramitació del procediment.  
Consideracions ambientals  
L'activitat es desenvoluparà en una nau industrial situada en el polígon industrial Maquiva, situat al nord del nucli urbà de la Pobla de Vallbona, a una distància aproximada de 200 m de la zona poblada més pròxima, i accessible des de l'eixida 17B de l'autovia CV-35. Es tracta d'una zona urbanitzada industrial dotada de tots els serveis municipals. D'acord amb l'informe urbanístic municipal que consta en l'expedient, l'activitat és compatible amb la normativa i el planejament urbanístic.  
  
La parcel·la no està afectada per perillositat d'inundació, si bé confronta amb un espai inclòs en zona de perillositat geomorfològica, segons la cartografia del Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA).  
  
L'estudi d'impacte ambiental inclou una descripció del projecte i de l'inventari ambiental de la zona. No es plantegen altres alternatives al projecte per situar-se en una nau tancada, en un polígon industrial amb accessos i infraestructures executades per al desenvolupament correcte de l'activitat. S'identifiquen les accions del projecte susceptibles de causar impactes ambientals significatius només en la fase de funcionament, perquè la nau industrial on es durà a terme es troba ja construïda i condicionada. Considera que l'activitat és susceptible de produir impactes ambientals negatius sobre l'atmosfera, les aigües i el sòl, la fauna i la flora, la població i el paisatge. Sobre el mitjà socioeconòmic, les afeccions tindran caràcter positiu. S'estableixen mesures que permeten previndre o corregir els impactes ambientals negatius i un programa de vigilància ambiental per a garantir el compliment i l'eficàcia d'estes mesures.  
D'acord amb l'estudi d'impacte ambiental, els impactes sobre la flora, la fauna i el paisatge no es consideren rellevants, per tractar-se d'un polígon industrial amb elevat grau d'antropització. No hi ha vegetació en l'entorn més immediat a les instal·lacions i la fauna és més aviat escassa. L'actuació no es localitza en l'àmbit de cap espai protegit de la Xarxa Natura 2000 ni d'altres espais naturals protegits.  
  
Pel que fa a l'atmosfera, els impactes més comuns seran la contaminació de la qualitat de l'aire per partícules i emissions provinents de la circulació de vehicles i l'augment dels nivells de soroll, a conseqüència de la càrrega i descàrrega dels residus i el tractament i la classificació de residus a l'interior de la instal·lació. Les principals fonts d'emissió sonora provindran, del funcionament de la maquinària i els equips. Per a minimitzar la transmissió de sorolls i vibracions es complirà el programa de revisions tècniques de la maquinària i dels vehicles establit pel fabricant, a més de les inspeccions legalment exigibles. Tots els equips motoritzats comptaran amb silenciadors en òptim funcionament i s'usaran màquines i eines de baixa emissió de soroll. A més, l'horari de treball serà diürn. L'estudi d'impacte ambiental inclou un estudi acústic que justifica que, amb les característiques de l'edifici i les mesures d'aïllament aplicades, no es transmetran a l'exterior nivells de soroll superiors als establits per la normativa.  
  
No s'utilitza aigua per al procés industrial. La planta, no obstant això, requerirà aigua per als lavabos i vestuaris del personal i per al consum del personal, que provindrà de la xarxa de proveïment del polígon industrial. La xarxa d'aigües residuals és comuna amb la de pluvials i connecta amb la xarxa de clavegueram municipal que va pel camí del Safareig, després del pas previ per una arqueta de registre existent al pati.  
Els impactes sobre les aigües i el sòl podrien produir-se a causa de la contaminació puntual per abocaments o vessaments accidentals de líquids (avaries de vehicles, presència de líquids en els envasos, etc.). Per previndre'ls, s'ha impermeabilitzat la solera de formigó de les zones d'emmagatzematge i manipulació dels residus. La instal·lació compta amb material absorbent per a la recollida dels vessaments accidentals que pogueren produir-se, que seran gestionats segons la naturalesa de l'abocament. Diàriament, es netejarà la instal·lació per a mantindre-la en condicions adequades.  
S'inclou un programa de vigilància ambiental l'objecte del qual és establir un sistema que garantisca el compliment de les indicacions i mesures protectores i correctores contingudes en l'estudi d'impacte ambiental, tant en la fase d'execució com en la d'explotació.  
El programa de vigilància ambiental comptarà amb un o diversos responsables per al seu desenvolupament i proposa, entre altres mesures, l'actualització diària de l'arxiu telemàtic amb les entrades i eixides de residus en la instal·lació, el control setmanal dels abocaments a la xarxa de clavegueram i la realització d'auditories acústiques amb la periodicitat que establisca la normativa vigent.  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.2) del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribueix a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de planta d'emmagatzematge i valorització de residus no perillosos, promogut per Recuperaciones Sánchez Lapuente, SL, a la Pobla de Vallbona, sempre que este es desenvolupe d'acord amb el que s'estableix en l'estudi d'impacte ambiental, el projecte tècnic i tota altra documentació que es troba en l'expedient, i de conformitat amb les següents condicions:  
1. Pel que fa a la llista definitiva de residus admissibles, de la quantitat emmagatzemada i del temps màxim de permanència, quedarà limitat per l'abast de l'autorització sectorial, entre els proposats pel promotor segons la documentació aportada a este òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. L'emmagatzematge temporal dels residus a gestionar i dels produïts pel mateix procés, es desenvoluparà íntegrament a l'interior de la nau industrial.  
3. Les operacions de recollida, transport i emmagatzematge de RAEE i les seues fraccions s'atindran al que es disposa en la legislació sectorial.  
4. Periòdicament, s'haurà de comprovar la impermeabilització de la solera de la nau i prendre les mesures necessàries per a garantir-la. Esta comprovació i les mesures preses formaran part del programa de vigilància ambiental.  
5. La instal·lació comptarà amb material absorbent en quantitat suficient per a la recollida immediata dels vessaments accidentals que pogueren produir-se, que serà gestionat segons la naturalesa de l'abocament.  
6. L'activitat es considera com potencialment contaminadora de l'atmosfera, de conformitat amb la Llei 34/2007, de 15 de novembre, de qualitat de l'aire i de protecció de la naturalesa, en estar inclosa en el catàleg d'activitats potencialment contaminadores de l'atmosfera (annex IV de l'esmentada llei, actualitzat pel Reial decret 100/2011, de 28 de gener). La construcció, muntatge, explotació, trasllat o modificació substancial, cessament o clausura de l'activitat estarà subjecta al règim d'autorització o notificació regulat en l'article 13 de la Llei 34/2007.  
  
7. Al començament de l'activitat i almenys cada cinc anys, seran realitzades auditories acústiques i de vibracions per una entitat col·laboradora de l'Administració en matèria de qualitat ambiental, i es faran constar els resultats en un llibre de control que estarà a la disposició de les administracions competents. Las auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'estes.  
8. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades, la comprovació de la seua eficàcia i el compliment de les normatives sectorials. La documentació estarà a la disposició de les autoritats competents. El programa inclourà els diferents protocols de treball i de generació de documentació exigits per les normatives sectorials sobre residus en general i sobre RAEE.  
En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A este efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels que, si és el cas siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 8 de novembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»